Den største favorit faldt overraskende i semifinalen, men de danske mesterskaber i boksning gav alligevel flere nordjyske titler.

Den tre dobbelte danske mester Torben Keller var storfavorit til endnu en titel, men Keller måtte se sig besejret i semifinalen. I stedet blev outsideren, den jyske mester, Carsten Hammer Sørensen fra Hobro ny dansk mester i weltervægt. Lindholm-brødrene Kasper og Morten Fruensgaard satte sig på titlerne i de to tungeste klasser, da de vandt mesterskabet i sværvægt og supersværvægt. Den fjerde nordjyske DM-titel tilfaldt Mathias Thomsen fra AK Jyden i Aalborg. Han vandt letsværvægtsklassen.